Document ID: 32002R0120

Κανονισμός (ΕΚ) αριθ. 120/2002 του Συμβουλίου
της 21ης Ιανουαρίου 2002
για την τροποποίηση του κανονισμού (ΕΚ) αριθ. 2793/1999 σχετικά με την προσαρμογή της δασμολογικής ποσόστωσης οίνου
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα εξής:
(1) Με την απόφαση 1999/753/ΕΚ της 29ης Ιουλίου 1999(1), το Συμβούλιο ενέκρινε την προσωρινή εφαρμογή της συμφωνίας εμπορίου, ανάπτυξης και συνεργασίας μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Νοτίου Αφρικής, αφετέρου(2), η οποία εφεξής αποκαλείται "Συμφωνία ΕΑΣ". Η Συμφωνία ΕΑΣ εφαρμόζεται προσωρινά από την 1η Ιανουαρίου 2000.
(2) Το Παράρτημα Χ της Συμφωνίας ΕΑΣ περιέχει ανταλλαγή επιστολών μεταξύ της Ευρωπαϊκής Κοινότητας και της Δημοκρατίας της Νοτίου Αφρικής, στην οποία προβλέπεται ετήσια δασμολογική ποσόστωση για 32 εκατομμ. λίτρα οίνου Νότιας Αφρικής, που εισάγεται εμφιαλωμένος ατελώς. Το άρθρο 8 του κανονισμού (ΕΚ) αριθ. 2793/1999 του Συμβουλίου, της 17ης Δεκεμβρίου 1999, σχετικά με ορισμένες διαδικασίες για την εφαρμογή της συμφωνίας εμπορίου, ανάπτυξης και συνεργασίας μεταξύ της Ευρωπαϊκής Κοινότητας και της Δημοκρατίας της Νοτίου Αφρικής(3), προβλέπει την αναβολή του ανοίγματος της εν λόγω δασμολογικής ποσόστωσης οίνου μέχρι την έναρξη ισχύος των συμφωνιών μεταξύ της Ευρωπαϊκής Κοινότητας και της Δημοκρατίας της Νοτίου Αφρικής σχετικά με το εμπόριο οίνου και το εμπόριο οινοπνευματωδών, αντιστοίχως.
(3) Με την απόφαση 2002/51/ΕΚ(4), το Συμβούλιο ενέκρινε, εξ ονόματος της Κοινότητας, μία συμφωνία μεταξύ της Ευρωπαϊκής Κοινότητας και της Δημοκρατίας της Νοτίου Αφρικής σχετικά με το εμπόριο οίνου. Περαιτέρω, το Συμβούλιο ενέκρινε, με την απόφαση 2002/55/ΕΚ(5), συμφωνία υπό μορφήν ανταλλαγής επιστολών μεταξύ της Ευρωπαϊκής Κοινότητας και της Δημοκρατίας της Νοτίου Αφρικής σχετικά με το εμπόριο οίνου, που τροποποιεί τον όγκο της δασμολογικής ποσόστωσης για τον οίνο που εισάγεται εμφιαλωμένος, όπως προβλέπεται στο Παράρτημα Χ της Συμφωνίας ΕΑΣ.
(4) Ο κανονισμός (ΕΚ) αριθ. 2793/1999 θα πρέπει, επομένως, να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το Παράρτημα του κανονισμού (ΕΚ) αριθ. 2793/1999 τροποποιείται ως εξής:
Στην πέμπτη στήλη, κάτω από τον τίτλο "Όγκος ετησίας δασμολογικής ποσόστωσης και συντελεστής ετησίας αύξησης", η ένδειξη που αντιστοιχεί στον αύξοντα αριθμό 09.1825, αντικαθίσταται από το εξής: "35300000 λίτρα
(σ.ε.α. 3 %)(6)".
Άρθρο 2
Ο παρών κανονισμός αρχίζει να ισχύει από την επόμενη ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 2002.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Έγινε στις Βρυξέλλες, στις 21 Ιανουαρίου 2002.

Labels: 3
17
18
15